**2. MAKROEKONOMSKA KRETANJA U SRBIJI U SVETLU**

**UTICAJA GLOBALNE EKONOMSKE KRIZE**

Globalna finansijska i ekonomska kriza je nastala u SAD i proširila se na ceo svet. Ova kriza je prvenstveno izazvana kolapsom tržišta nekretnina i zahvatila je ceo finansijski, a zatim i realni sektor razvijenih zemalja i zemalja u razvoju.

U Republici Srbiji je nakon nastanka globalne ekonomske krize došlo do opadanja nivoa ekonomskih aktivnosti, povećane nelikvidnosti privrede, pada bruto domaćeg proizvoda, industrijske proizvodnje, izvoza i uvoza, pada zaposlenosti i rasta nezaposlenosti, pada primanja i kupovne snage stanovništva i porasta siromaštva.

Globalna finansijska i ekonomska kriza se inicijalno ispoljila na privredu Srbije preko nelikvidnosti na svetskom finansijskom tržištu i preko privremenog rasta kamatnih stopa, što je izazvalo usporavanje inostranog finansiranja i smanjenje domaće tražnje, kao i rast domaćih kamatnih stopa i usporavanje privredne aktivnosti. Na finansijskom tržištu Srbije u 2009. godini zabeleženo je smanjenje vrednosti prometa i aktivnosti stranih investitora. Vrednost prometa na Beogradskoj berzi u 2009. godini iznosila je 41,8 mlrd. dinara i bila je manja je za 41,9% u odnosu na vrednost prometa u 2008. godini.

Posledica krize je i umanjeno prekogranično investiranje. Pogoršani globalni finansijski uslovi uticali su na pad priliva direktnih stranih investicija i otežavali su zaduživanje u inostranstvu zbog rasta premije na rizik zemlje. Zbog značajnog smanjenja priliva inostranog kapitala, usporavanja kreditne aktivnosti i značajnog usporavanja rasta zarada, došlo je do pada domaće tražnje.

Posle jednog dužeg perioda ostvarivanja relativno visokih stopa privrednog rasta, sa izbijanjem globalne ekonomske krize u Srbiji dolazi do preloma dotadašnjih ekonomskih trendova. Na prelom makroekonomskih trendova prvenstveno su uticali odlagani i nagomilani tranzicioni problemi, a dodatno i pad agregatne tražnje, smanjenje priliva stranog kapitala i povećanje nelikvidnosti u uslovima globalne ekonomske krize i recesije.[[1]](#footnote-2)31 Negativni efekti globalne ekonomske i finansijske krize na privredu Srbije doveli su do umanjenja ekonomskih rezultata ostvarenih u periodu 2001-2008. godine. Panika na svetskom finansijskom tržištu počela je da se odražava i na realan sektor ekonomije, a negativne posledice krize Srbija je počela da oseća tako što se suočila sa osetnim padom nivoa privrednih aktivnosti.

***Tabela 2.2.***

***Makroekonomski pokazatelji u svetlu globalne finansijske i ekonomske krize***

|  |  |  |  |
| --- | --- | --- | --- |
|  | 2008 | 2009 | 2010 |
| BDP, mlrd EUR | 32,7 | 28,9 | 28,6 |
| BDP; realan rast u % | 3,8 | -3,5 | 1,8 |
| Inflacija, kraj perioda | 6,8 | 6,6 | 10,3 |
| Deficit tekućeg računa | -21,6 | -7,2 | -7,3 |
| Strane direktne investicije, %BDP | 5,6 | 4,8 | 3,0 |
| Rezerve NBS, mlrd EUR | 8,19 | 10,6 | 10,0 |
| Fiskalni deficit | -2,6 | -4,5 | -4,6 |
| Javni dug, %BDP | 26,3 | 32,9 | 41,4 |
| Spoljni dug, %BDP | 64,6 | 77,9 | 83,5 |

*Izvor: RSZ, NBS, MF*

Posle dinamičnog privrednog rasta u periodu 2001-2008., pod nepovoljnim uticajem globalne finansijske i ekonomske krize, bruto domaći proizvod u 2009. godini beleži pad od -3,5%. Pad domaće i svetske tražnje, usporavanje kreditne aktivnosti i stranih direktnih investicija, uticali su na smanjenje bruto domaćeg proizvoda. U ovoj godini dolazi i do drastičnog pada investicija (-23%).

Pad agregatne tražnje uticao je na smanjenje spoljnotrgovinske razmene, posebno uvoza (pad uvoza roba 30% i izvoza roba 20%), što je rezultiralo poboljšanjem tekućeg računa bilansa plaćanja. Deficit se sa 7,0 mlrd. EUR u 2008. smanjio na 2,1 mlrd. EUR u 2009. godini (sa 21,6% na 7,2% BDP).[[2]](#footnote-3)32

U 2009. dolazi do značajnog pada nivoa ekonomskih aktivnosti, prevashodno u sektoru industrije (-11,5%), građevinarstva (-19,7%) i trgovine (-7,5%), dok su ostali sektori usluga zadržali trend rasta iz prethodnog perioda. Najveći uticaj na pad industrijske proizvodnje imala je prerađivačka industrija, u kojoj je proizvodnja bila za 15,8% manja nego u 2008. godini, pre svega zbog smanjenja izvozne tražnje. U okviru prerađivačkog sektora odlučujući uticaj imao je pad proizvodnje nameštaja, osnovnih metala, hemikalija i hemijskih proizvoda i prehrambenih proizvoda, koja ima najveći udeo u ukupnoj industrijskoj proizvodnji. Pad industrijske proizvodnje za posledicu je imao smanjenje broja zaposlenih u industriji. U 2009. godini bilo je za 10,1% manje zaposlenih u industriji nego u 2008. godini.

U građevinarstvu je pad nivoa građevinskih aktivnosti uglavnom bio posledica pada domaće tražnje i pooštravanja uslova kreditiranja. Uticaj globalne finansijske i ekonomske krize na ovu oblast je bio veliki, tako da je vrednost izvedenih građevinskih radova izvođača iz Republike Srbije u 2009. godini u odnosu na 2008. godinu, osetno smanjena. Smanjenje vrednosti izvedenih radova je bilo praćeno smanjenjem broja zaposlenih radnika na gradilištima za 17,7% u periodu januar-septembar 2009. godine u odnosu na uporedivi period 2008. godine.

Poljoprivreda, kao veoma autonoman sektor sa stanovišta uticaja ekonomske krize, zabeležila je mali pozitivan rast u 2009. Povećanje proizvodnje u poljoprivredi doprinelo je stabilizaciji cena poljoprivrednih proizvoda u maloprodaji koje su, uz sezonske fluktuacije, na kraju godine zabeležile pad od 1%, što je u određenoj meri doprinelo usporavanju inflacije u 2009. godini.

U 2009. godini došlo je i do smanjenja prosečnog broja zaposlenih u privredi za 2,2%, a realna prosečna neto zarada je povećana za 0,2%. Prema podacima Republičkog zavoda za statistiku ukupan broj zaposlenih u 2009. godini iznosio je u proseku 1.889.085 lica i za 5,5% je niži u odnosu na prosečan broj zaposlenih u 2008. godini. Prema podacima Nacionalne službe za zapošljavanje, na kraju 2009. godine registrovano je 812.350 lica koja traže posao, što je povećanje za 2,3% u odnosu na broj lica koja su tražila zaposlenje na kraju prethodne godine.

Javni dug Republike Srbije na kraju 2009. godine iznosio je 9,8 mlrd. evra i povećan je za 1,1 mlrd. evra u odnosu na kraj 2008. godine. Porast javnog duga prvenstveno je rezultat zaduživanja države na domaćem novčanom tržištu. Valutna struktura duga je u posmatranoj godini bila nepovoljna, s obzirom na to da je svega 12,8% javnog duga bilo u dinarima. Nivo deviznih rezervi NBS na kraju 2009. godine je bio zadovoljavajući. Jačanju deviznih rezervi je u značajnoj meri doprinelo povlačenju 1,14 mlrd. evra u okviru stand-by aranžmana s MMF od ukupno odobrenih 2,8 mlrd. evra. Devizne rezerve NBS u 2009. godini su povećane za preko 2 mlrd. evra i na kraju su iznosile 10,6 mlrd. evra.

U drugoj polovini 2009. godine i tokom 2010. godine privredna aktivnost u Srbiji se stabilizovala pod uticajem brojnih podsticajnih mera. S obzirom da su investicije u osnovna sredstva u 2010. godini ostvarile blagi rast od oko 1% u odnosu na prethodnu godinu, kao i lična potrošnja (rast od 0,5%), a javna potrošnja zabeležila umereniji pad, ukupna domaća tražnja je ostvarila blagi rast.

Nakon recesionih privrednih kretanja koja su obeležila privrednu scenu naše zemlje u 2009. godini, u 2010. je došlo do oživljavanja privrednih tokova i rasta BDP od 1,8%.[[3]](#footnote-4)33 U 2010. godini dolazi do blagog oporavka privrednih aktivnosti u Srbiji, ali taj oporavak nije bio dovoljan da se privreda vrati na nivo iz 2008. godine. Umereni oporavak privrede pratio je nastavak rasta nezaposlenosti, što se nepovoljno odrazilo na fiskalnu poziciju Srbije. U porastu je bila i nesolventnost preduzeća uz problem naplate potraživanja, a na tržištu rada su sužene mogućnosti zapošljavanja i povećanja zarada, što je generisalo rast siromaštva. Usled toga preduzeća i stanovništvo su znatno smanjili potrošnju u skladu sa smanjenim prihodima, što se odražavalo na smanjenje tražnje za kreditima i smanjenje uvoza.[[4]](#footnote-5)34

Značajan rast izvoza robe najviše je doprineo rastu BDP. Izvoz robe je u 2010. znatno brže rastao od uvoza (24,0% i 9,7% respektivno), što je doprinelo smanjenju spoljnotrgovinskog deficita. Deficit tekućeg računa platnog bilansa u BDP u 2010. u odnosu na 2009. neznatno je smanjen (za 0,1%). Pokrivenost uvoza izvozom, kao jedan od bitnih pokazatelja kvaliteta spoljnotrgovinske aktivnosti zemlje, počinje da raste. U 2010. godini ostvarena je pokrivenost uvoza izvozom od 58,6%.

Nakon oštrog pada investicija u prethodnoj godini, u 2010. godini dolazi do veoma skromnog rasta investicija od oko 1,0%. Nedovoljno učešće investicija u strukturi BDP i dalje ostaje jedno od osnovnih negativnih obeležja nacionalne privrede.

Sektor industrije u 2010. godini takođe beleži oporavak, dok se sektor građevinarstva najsporije oporavljao od efekata svetske ekonomske krize. Sektor trgovine, kao sektor usluga sa najizraženijim padom bruto dodate vrednosti u 2009. godini, beleži kontinuiran oporavak u 2010., a posebno u drugoj polovini ove godine.

Inflacija je u 2010. godini iznosila 10,3%. Rast cena je bio rezultat povećanja cena hrane, efekata deprecijacije dinara na baznu inflaciju i rasta inflatornih pritisaka. Bazna inflacija zabeležila je rast od 8,8%. Rast regulisanih cena iznosio je 12,0%, a rast cena poljoprivrednih proizvoda 17,4%.

Na tržištu rada, prema podacima RZS, u 2010. godini zabeleženo je smanjenje prosečnog ukupnog broja zaposlenih za 4,9%, a kod pravnih lica za 2,9%, kao i realni rast ukupne prosečne neto zarade od 0,7%, u odnosu na 2009. godinu. Prema podacima NSZ, u 2010. godini u odnosu na prethodnu godinu smanjen je broj aktivno nezaposlenih lica za 0,1%.

Konsolidovani javni prihodi u 2010. godini su realno povećani za 0,2%, a konsolidovani javni rashodi su realno povećani za 0,7%, u odnosu na 2009. godinu. Konsolidovani fiskalni deficit iznosio je 136,5 mlrd dinara, što čini 4,4% BDP. Ukupni javni dug Republike na kraju 2010. godine iznosio je 12,7mlrd evra, što čini 41,4% BDP.[[5]](#footnote-6)35

Glavni indikatori izlaska iz ekonomske krize jesu realni rast BDP, rast zaposlenosti, rast dohodaka i potrošnje stanovništva. BDP je u 2010. realno povećan po niskoj stopi i to nije bio pouzdan znak izlaska iz krize. Recesija je savladana kada se ostvari solidan realni rast BDP u dužem vremenskom intervalu i kad se zaustavi trend rasta nezaposlenosti i siromaštva. Ako BDP malo poraste, a istovremeno se povećava nezaposlenost i smanjuju dohoci i potrošnja, privreda ostaje u recesiji. To je slučaj sa privredom Srbije. BDP je u 2010. realno veći u odnosu na prethodni period, ali je potrošnja stanovništva u 2010. realno pala, a stopa nezaposlenosti se povećala.[[6]](#footnote-7)36

U 2011. godini u Srbiji dolazi do postepenog oživljavanja ekonomskog rasta. Privredna aktivnost Srbije tokom 2011. godine je ostvarila stopu rasta od oko 2,2%, što je umereni napredak u odnosu na prethodni period krize.[[7]](#footnote-8)37 Na ostvarenu stopu rasta, sa strane upotrebe BDP, najviše je uticao rast investicija (od oko 11,0%) i rast izvoza (od oko 17%). U 2011. godini je došlo do nešto dinamičnijeg rasta investicija, nakon drastičnog pada u 2009. godini (-23%) i gotovo neprimetnog rasta tokom 2010. (1%).

Vlada Republike Srbije predstavila je decembra 2010. godine Novi model ekonomskog rasta i razvoja Srbije, koji se zasniva na isticanju uloge investicija kao najvažnijeg faktora ekonomskog rasta u budućnosti. Model se zasniva na potrebi većeg učešća investicija u strukturi BDP. Jačanje investicionih aktivnosti postaje razvojni prioritet zemlje, s obzirom na veliku ulogu koju investicije imaju u obnavljanju i modernizaciji postojećih i stvaranju novih proizvodnih kapaciteta, čime se postiže viši nivo konkurentnosti privrede, povećava mogućnost izvoza, otvaraju nova radna mesta, itd.

Tokom 2011. godine učešće investicija u BDP (20,4%) se donekle povećalo na račun lične potrošnje, što predstavlja pozitivnu tendenciju sa stanovišta upotrebe BDP. Međutim, to ujedno govori da je došlo do pada životnog standarda stanovnika Srbije i da su negativne posledice ekonomske krize ostale veoma snažne.

Ukupna spoljnotrgovinska robna razmena u periodu januar-avgust 2011. godine u odnosu na isti period 2010, viša je za 17,1% i iznosila je 14,8 mlrd. EUR. Izvoz robe zabeležio je međugodišnji rast od 21,2% i iznosio je 5,6 mlrd. EUR. Uvoz robe bio je viši za 14,8% i iznosio je 9,2 mlrd. EUR, dok je deficit robne razmene bio viši za 6,2% (3,6 mlrd. EUR).

Značajan rast izvoza rezultat je porasta izvoza rude metala, osnovnih metala, poljoprivrednih proizvoda i proizvoda od gume i plastike, što je posledica rasta izvozne tražnje. Pokrivenost uvoza izvozom nastavlja da raste i u 2011. godini iznosi 60,4%. Najveća pokrivenost uvoza izvozom ostvarena je sa zemljama CEFTA sporazuma (193,1%).

Fizički obim industrijske proizvodnje u 2011. godini veći za 4,0%. Rast proizvodnje ostvaren je u sva tri industrijska sektora: rudarstvu, prerađivačkoj industriji i snabdevanju električnom energijom, gasom, parom i klimatizaciji 7,2%. Od sredine 2011. godine uočen je usporavajući trend rasta industrijske proizvodnje i bruto dodate vrednosti industrije koji je nastavljen i tokom drugog dela godine. Usporavanje rasta industrijske proizvodnje prvenstveno je posledica usporavanja rasta prerađivačke industrije, kao i pada domaće i inostrane tražnje i problema sa smederevskom železarom.

Građevinarstvo je sektor privrede koji je najviše pogođen svetskom ekonomskom i finansijskom krizom, zbog pada domaće tražnje, smanjenja investicija i pooštravanja uslova kreditiranja. Nakon velikih problema izazvanih krizom, tokom prva tri kvartala 2011. godine ovaj sektor uspeo je da zaustavi pad BDV iz ranijih godina i uđe u zonu pozitivnih stopa rasta. Vrednost izvedenih građevinskih radova u periodu januar-jun 2011. godine porasla je za 13,7% u odnosu na isti period prethodne godine.

Poljoprivreda i prehrambena industrija su visoko rangirani sektori na listi prioriteta privrednog razvoja Srbije. Ovi sektori ostvaruju znatan devizni priliv od izvoza i u velikoj meri mogu da utiču na ublažavanje posledica svetske ekonomske krize. Sektor poljoprivrede, šumarstva i ribarstva u 2011. godini beleži blago povećanje od oko 1,0 %. U 2011. godini nastavljen je trend rasta obima usluga saobraćaja, započet početkom 2010. Zabeleženo je međugodišnje povećanje fizičkog obima usluga ukupnog saobraćaja za 12,1%.

Nezaposlenost ostaje ključni problem naše zemlje i u 2011 godini. U periodu januar-avgust 2011. nastavljena je tendencija daljeg pada ukupne zaposlenosti za 3,3% (60.771 lice). Zabeležen je veći pad broja privatnih preduzetnika i zaposlenih kod njih (11,2%) u odnosu na zaposlene u preduzećima, ustanovama i organizacijama (0,7%). Tendencija blagog povećanja broja nezaposlenih zabeležena je u periodu januar-avgust 2011. Nezaposlenih lica u prvih osam meseci 2011. bilo je za 0,5% više u odnosu na isti period 2010.

Kada su u pitanju evropske integracije Republike Srbije, 2011. godina je značajna po tome što je Evropska komisija 12. oktobra 2011.godine predložila da se Srbiji odobri status kandidata za prijem u Evropsku uniju.Odlukom evropskih lidera u Briselu Srbija je 1. marta 2012. godine dobila „zeleno“ svetlo za status kandidata za članstvo u Evropskoj uniji, što predstavlja znak ohrabrenja za Srbiju da preduzima dalje korake u ispunjavanju političkih i ekonomskih kriterijuma u procesu evrointegracija.

**Dobijanjem statusa kandidata Srbija je ušla u novu fazu odnosa s EU,** koja povećava mogućnosti za njen ekonomski napredak i prosperitet.Ne radi se samo o političkom procesu i integracijama, jer status kandidata donosi, pre svega, ekonomsku sigurnost. Srbija je dobijanjem statusa kandidata za članstvo u Evropskoj uniji dobila određenu garanciju da je bezbedna za strana ulaganja, što omogućava dolazak novih investitora, povećanje broja radnih mesta, uz veće šanse za posao za sve ljude. Reč je o sigurnosti za strane kompanije, jer sa njom raste verovatnoća otvaranja novih radnih mesta, to je šansa i za sve privrednike, mala i srednja preduzeća, kao i poljoprivredu koja je veliki adut na tržištu Evropske unije.

**3. KRETANJA NA TRŽIŠTU RADNE SNAGE**

**(POSLE 2000. GODINE)**

Jedan od najvažnijih ekonomskih i socijalnih problema sa kojim se privreda Srbije suočava od 2000. godine jeste visoka nezaposlenost. Tržište rada u Republici Srbiji karakteriše visoka nezaposlenost, nisko učešće zaposlenosti u sektoru privrede i nedovoljna mobilnost radne snage.[[8]](#footnote-9)38

Nezaposlenost ima veoma štetne ekonomske, socijalne i psihološke posledice, pa se stoga njoj posvećuje velika pažnja. Visoka nezaposlenost destabilizuje privredu, stvara socijalnu nesigurnost i ugrožava ekonomski razvoj. Sa ekonomske tačke gledišta, nezaposlenost za privredu predstavlja gubitak, jer deo stanovništva ne učestvuje u stvaranju nacionalnog dohotka i društvo gubi masu dobara i usluga koju bi oni proizveli. To dovodi do smanjenja kupovne moći nezaposlenih lica, ali i njihovih porodica. Kao posledica, dolazi do smanjenja agregatne tražnje, što dovodi do toga da i oni koji su zaposleni ne mogu da rade punim kapacitetom. Kada nezaposlenost raste, povećava se broj izdržavanih lica, pa se veći deo nacionalnog dohotka izdvaja za potrošnju, a ostaje sve manji deo za finansiranje razvojnih potreba privrede.

U Republici Srbiji je prisutna dugogodišnja tendencija opadanja broja zaposlenih i rasta broja nezaposlenih lica. Nezaposlenost u Srbiji je u velikoj meri posledica pada proizvodnje tokom 90-tih godina 20. veka i korišćenja tržišta rada za rešavanje socijalnih problema. Međutim, negativni trendovi pada zaposlenosti i rasta nezaposlenosti iz devedesetih godina dvadesetog veka, nastavljeni su i tokom prve decenije 21. veka, čak i u godinama najvećeg privrednog rasta. Uprkos tome što je ekonomski rast doveo do rasta zarada i penzija, broj zaposlenih u privredi Srbije se i dalje smanjivao. Pogoršanju osnovnih indikatora tržišta rada u Republici Srbiji doprinosili su i nepovoljni demografski trendovi. Kao posledica negativnog prirodnog priraštaja stanovništva, odnosno starenja stanovništva, stanovništvo radnog uzrasta se osetno smanjivalo.

Ukupan broj *zaposlenih* u periodu 2001-2008. smanjivao se po prosečnoj godišnjoj stopi od 0,6% - u preduzećima po stopi od 2,7%, dok je zaposlenost kod privatnih preduzetnika rasla po stopi od 7,9%. Dok se broj zaposlenih u preduzećima, ustanovama i organizacijama smanjivao, rastao je broj zaposlenih u privatnom sektoru (obuhvata privatne preduzetnike, lica koja samostalno obavljaju delatnost i zaposleni kod njih). Međutim, konstantan porast broja zaposlenih u privatnom sektoru nije bio dovoljan da apsorbuje celokupan višak radne snage iz preduzeća, ustanova i organizacija, koja je jednim delom odlazila na tržište rada i povećavala broj nezaposlenih lica.

Smanjenje zaposlenih u posmatranom periodu može se dobrim delom objasniti uticajem tranzicionog restrukturiranja koje je vodilo intenzivnom oslobađanju „viškova“ zaposlenih u privatizovanim firmama. Treba istaći i to da model ekonomskog rasta iz tog perioda zaposlenost nije tretirao kao bitan cilj društveno-ekonomskog razvoja. Problem velike nezaposlenosti, prenet iz predtranzicionog perioda, kasnije je još više izražen, kako zbog daljeg procesa svojinske transformacije i restrukturiranja preduzeća, tako i zbog nastale globalne ekonomske i finansijske krize.

Globalna ekonomska kriza je dodatno zaoštrila probleme na tržištu rada naše zemlje. Ukupan broj zaposlenih u 2009. godini u odnosu na 2008. godinu smanjen je za 5,5%. Broj zaposlenih u preduzećima, ustanovama, zadrugama i organizacijama smanjen je za 2,2%, a visok pad zabeležen je kod privatnih preduzetnika i zaposlenih kod njih za 13,8%. U 2010. godini nastavljena je tendencija daljeg pada zaposlenih i došli su do izražaja strukturni problemi privrede i društva. U ovoj godini nastavlja se trend smanjenja ukupnog broja zaposlenih za 4,9%, u preduzećima, ustanovama, zadrugama i organizacijama za 3,0%, a najveći pad zabeležen je kod privatnih preduzetnika i zaposlenih kod njih za 10,4%. Privatni sektor je nastavio da se prilagođava krizi smanjenjem broja zaposlenih, dok se javni sektor sa predviđenim smanjenjem zaposlenih u administraciji nije dovoljno prilagodio novonastalim makroekonomskim prilikama.

Najveće smanjenje zaposlenosti u 2010. godini je u prerađivačkoj industriji (28.039 lica), građevinarstvu, trgovini, poljoprivredi i saobraćaju. Rast zaposlenosti je bio prisutan u administrativnim i pomoćnim uslužnim delatnostima, obrazovanju, stručnim, naučnim, inovacionim i tehničkim delatnostima, zdravstvenoj i socijalnoj zaštiti, poslovima s nekretninama, finansijskim delatnostima i delatnostima osiguranja i rudarstvu.

Stopa zaposlenosti u privredi Srbije je veoma niska. Ova stopa je smanjena je sa 50,4% u 2009. (što znači da je svaki drugi stanovnik radnog uzrasta bio zaposlen) na 47,2% u 2010. godini. Indikator stopa zaposlenosti pruža nam informacije o delu aktivnog stanovništva koje je ekonomski aktivno (zaposleno) i pokazuje nam stepen zaposlenosti jedne zemlje ili regiona.

***Slika 2.1.***

***Stopa zaposlenosti 2010.***



*Izvor: RSZ (Anketa), Eurostat (Q3)*

Ukupna stopa zaposlenosti, izražena kao procentualno učešće zaposlenih u aktivnom stanovništvu starosti od 15-64 godine, u anketom obuhvaćenim zemaljama, po podacima za 2010. godinu, kretala se u rasponu od najnižih 44,2% u Makedoniji do najviših čak 66,3% u Sloveniji. Srbija sa stopom zaposlenosti stanovništva radnog uzrasta od 47,2% u poređenju sa Evropskom unijom, pojedinim njenim članicama kao i zemljama u okruženju, je na niskom nivou (samo Madedonija ima nižu stopu zaposlenosti - 44,2%). U 27 zemalja Evropske unije, prosečna stopa zaposlenosti iznosi 64,6%. Niže stope zaposlenosti od 60% imaju: Hrvatska 54,1%, Mađarska 56,0%, Slovačka 59,2%.

Slična su kretanja i kada se posmatra stopa zaposlenosti muškaraca i žena. Učešće zaposlenih muškaraca u radno sposobnom stanovništvu u Srbiji, po podacima Ankete o radnoj snazi za 2010. godinu iznosi 54,4%. Niže učešće ima Makedonije (53,0%), najviše Češka (74,3%), a u EU-27 je 70,7%. Stopa zaposlenosti žena je niska i iznosi 40,1%. Makedonija ima nižu stopu (35,3%), najvišu Slovenija (62,0%), a u EU-27 je 58,5%. Ovi pokazatelji ukazuju na činjenicu da su žene u nepovoljnijem položaju od muškaraca - stopa zaposlenosti je znatno niža za žene.

Stopa zaposlenosti mladih (15-24 godine) od 15,1% je takođe niska u poređenju sa prosekom EU-27 od 35,2% (37,6% muškarci i 32,8% žene). Sa druge strane, stopa zaposlenosti starijih (55-64 godina) od 32,8% je ispod stope zaposlenosti iste kategorije stanovništva u drugim zemljama u tranziciji (u EU-27 je 46,6%).

Kada je reč o indikatoru tržišta rada koji se odnosi na učešće zaposlenih po sektorima, možemo primetiti da je najveći deo zaposlenih angažovan u sektoru usluga. Sektorska struktura zaposlenih u 2010. godini ukazuje i na visoko učešće poljoprivrede i nisko učešće industrije u strukturi zaposlenih lica u privredi Srbije. Struktura zaposlenih u 2010. godini, prema sektorima je: usluge 58,5% (muško 53,1% i žensko 65,3%), industrija 19,3% (muško 23,4% i žensko13,8%) i poljoprivreda 22,2% (muško 23,2% i žensko 20,9%). Srbija ima niže učešće zaposlenih u sektoru usluga (58,5%) u poređenju sa Evropskom unijom i zemljama u okruženju. Iznad nivoa u Srbiji su: Poljska (66,3%), Slovenija (66,5%), Hrvatska (68,4%), Češka (69,3%), Bugarska (70,1%), Slovačka (72,3%) i Mađarska (73,2%). U 27 zemalja Evropske unije prosečno učešće zaposlenih u sektoru usluga je 78,2%.

Učešće zaposlenih u sektoru poljoprivrede (22,2%) u poređenju sa zemljama Evropske unije, kao i zemljama u okruženju, je na znatno višem nivou (samo Rumunija ima veće učešće – 28,6%). U 27 zemalja Evropske unije, prosečno učešće zaposlenih u sektoru poljoprivrede je 4,8%.

Kada je reč o *nezaposlenosti*, uočavamo da su negativni trendovi rasta nezaposlenosti iz 90-ih godina dvadesetog veka nastavljeni i tokom prve decenije 21. veka, čak i u godinama najvećeg privrednog rasta. Registrovan broj nezaposlenih lica u periodu 2001-2008, povećan je za 13,5% (97.751 lice), što predstavlja prosečni godišnji rast od 1,6%. Broj lica koja traže zaposlenje povećan je i u 2009. godini za 0,2%, kao i za 1,0% u 2010. godini. Prosečan broj nezaposlenih prema podacima NSZ u 2010. godini je iznosio 744.222 lica.

Stopa nezaposlenosti, izražena kao procentualno učešće nezaposlenih u radno sposobnom stanovništvu starosti od 15-64 godine, iznosila je 20% u 2010. godini. Ova stopa je znatno viša u odnosu na susedne zemlje i zemlje bivšeg socijalističkog bloka: Rumunija i Slovenija (7,2%), Češka (7,1%), Bugarska (9,6%), Poljska (9,2%), Mađarska (10,9%), Hrvatska (11,8%), i Slovačka (14,2%). Stopa nezaposlenosti u Evropskoj uniji u 2010. iznosila je 9,4%.

***Slika 2.2.***

***Stopa nezaposlenosti 2010.***



*Izvor: RSZ (Anketa), Eurostat (Q3)*

Pored visoke stope nezaposlenosti, veliki problem srpske privrede predstavlja i nepovoljna struktura nezaposlenih lica. U strukturi nezaposlenih je visoko učešće dugoročno nezaposlenih, mladih, nestručnih i žena u ukupnoj nezaposlenosti.

Visoko učešće dugoročne nezaposlenosti u ukupnoj nezaposlenosti predstavlja ozbiljan problem, zato što mnogi od onih koji čekaju nekoliko godina na posao na kraju postaju neaktivni, što predstavlja gubitak ljudskih resursa i dodatni teret za socijalne fondove. Učešće dugoročne nezaposlenosti, odnosno onih koji posao traže godinu dana i duže, u ukupnoj nezaposlenosti je ekstremno visoko i iznosii 69,1% u 2010. godini. Mnogi zaposleni, jednom kada postanu nezaposleni ostaju u tom statusu u veoma dugom periodu. Međunarodno iskustvo pokazuje da se verovatnoća nalaženja posla smanjuje proporcionalno dužini nezaposlenosti, što može dovesti do trajnog isključivanja sa tržišta rada i povećanja rizika siromaštva.

Srbija ima znatno veće učešće dugoročne nezaposlenosti u ukupnoj nezaposlenosti (69,1%) u poređenju sa Evropskom unijom i zemljama u okruženju. U 27 zemalja Evropske unije prosečno učešće dugoročne nezaposlenosti u ukupnoj nezaposlenosti je 40,9%. Iznadprosečnu stopu dugoročne nezaposlenosti ima: Češka 43,1%, Slovenija 46,5%, Bugarska 47,7%, Hrvatska 50,2%, Mađarska 52,5% i Slovačka 66,7%. Slična su kretanja i kada se posmatra učešće dugoročne nezaposlenosti muškaraca i žena. Učešće dugoročno nezaposlenih muškaraca u ukupnoj nezaposlenosti u Srbiji (po podacima Ankete o radnoj snazi za 2010. godinu) iznosi 68,1%, što je znatno iznad proseka Evropske unije (42,0%). Stopa dugoročne nezaposlenosti žena je visoka i iznosi 70,5% (EU-27 je 39,7%)..

Srbija ima izuzetno visoku stopu nezaposlenosti mladih ljudi ( 46,2% u 2010. godini). U 27 zemalja EU prosečna stopa nezaposlenosti mladih je 2010. godine iznosila 20,5%. Iznadprosečnu stopu nezaposlenosti ima: Bugarska 21,4%, Rumunija 22,9%, Poljska 23,4%, Mađarska 26,7%, Hrvatska 29,6% i Slovačka 34,3%. Niže stope nezaposlenosti imaju: Slovenija 13,0% i Češka 18,4%.

Stopa nezaposlenosti prema nivou obrazovanja, izražena kao procentualno učešće nezaposlenih sa završenom osnovnom, srednjom i visokom školom u ukupno aktivnom stanovništvu, predstavlja indikator tržišta rada koji takođe ukazuje na velike probleme srpske privrede u domenu nezaposlenosti radne snage.

U 2010. godini stopa nezaposlenosti osoba sa osnovnom obrazovanjem u Srbiji iznosi 19,5%. Iste godine u 27 zemalja Evropske unije, prosečna stopa nezaposlenosti osoba sa osnovnim obrazovanjem je 15,6%. Prosečna stopa nezaposlenosti osoba sa srednjim obrazovanje je u zemljama EU u posmatranoj godini iznosila 8,6%, dok je u Srbiji 22,5%. Takođe, u ovoj godini imamo i najvišu stopu nezaposlenosti sa visokim obrazovanjem od 13,1% (u zemljama EU 5,6%).

**3.1. Nacionalna strategija zapošljavanja – prioriteti i ciljevi**

Visoka nezaposlenost u Srbiji je prvenstveno posledica sporog otvaranja novih radnih mesta, što se može pripisati lošem poslovnom okruženju, nekonkurentnosti domaće privrede, izostanku strukturnih reformi, strogim propisima o zaštiti zaposlenja i dr. Takođe, veliki problem predstavlja raskorak između obrazovne strukture lica koja traže posao i potreba u novoformiranim, restrukturiranim ili privatizovanim preduzećima.

U tom smislu Nacionalnm strategijom zapošljavanja za period od 2011-2020. godine, donetom od strane Vlade Republike Srbije, definisani su prioriteti i ciljevi politike zapošljavanja i utvrđeni programi i mere koji će se realizovati u utvrđenom vremenskom periodu, kako bi se dostigli utvrđeni ciljevi i postiglo održivo povećanje zaposlenosti.

Nacionalna strategija zapošljavanja (u daljem tekstu: Strategija zapošljavanja) ima za cilj da u narednom periodu pruži podršku razvoju Republike Srbije u okviru koga će zapošljavanje i smanjenje relativnog siromaštva zauzimati centralno mesto. Pri tome, Strategija zapošljavanja fokusira se na one sektore i prioritete koji podrazumevaju podršku proinvesticiono i izvozno orijentisanim granama industrije, prepoznatim i u novom Postkriznom modelu privrednog rasta i razvoja.

Osnovni cilj politike zapošljavanja je da se u Republici Srbiji do kraja 2020. godine uspostavi efikasan, stabilan i održiv trend rasta zaposlenosti i da se politika zapošljavanja kao i institucije tržišta rada potpuno usklade sa tekovinama EU. Smanjenje razlika u indikatorima između tržišta rada u Republici Srbiji i EU predstavlja jedan od prioriteta u periodu realizacije strategije.

Rast zapošljavanja, i kao strateški cilj - održivo povećanje zaposlenosti, posebno u privatnom sektoru, zavisi od povećanja ne samo broja, već i kvaliteta radnih mesta. Prioritetne aktivnosti koje treba da doprinesu povećanju zaposlenosti jesu podrška otvaranju novih radnih mesta u malim i srednjim preuzećima i podsticanje preduzetništva.

U skladu sa Postkriznim modelom privrednog rasta i razvoja, potrebno je obezbediti poboljšanje investicionog i poslovnog ambijenta kao i indirektne i direktne državne mere kako bi se stvorili uslovi za otvaranje novih radnih mesta. Podrška stranim direktnim investicijama i izvozno orijentisanim programima su mere koje treba da budu posebno podržane..

Radi postizanja opšteg (strateškog) cilja zapošljavanja, a u skladu sa prepoznatim izazovima, definisani su pojedinačni ciljevi koji kroz sprovođenje različitih programa, mera i aktivnosti treba da doprinesu povećanju zaposlenosti u Republici Srbiji.

Strategijom zapošljavanja do 2020. godine, ustanovljeni su sledeći ciljevi:

• Podsticanje zapošljavanja u manje razvijenim regionima i razvoj regionalnih i lokalnih politika zapošljavanja;

U narednom periodu neopodno je, pored izgradnje i unapređenja infrastrukture, kreirati mere i podsticaje za sprečavanje demografskog pražnjenja pojedinih teritorija u Republici Srbiji. Podsticanje ravnomernog regionalnog i privrednog razvoja vršiće se tako što će se obezbeđivati veća finansijska sredstva za subvencije za otvaranje novih radnih mesta u manje razvijenim i devastiranim područjima u Republici Srbiji.

• Razvoj regionalnih i lokalnih politika zapošljavanja;

Strategija zapošljavanja predviđa dalje razvijanje regionalne i lokalne politike zapošljavanja, u cilju smanjenja regionalnih razlika i posebnim programima stimulisanje podsticanje zapošljavanja u manje razvijenim regionima kako bi se doprinelo održivom razvoju Republike Srbije. Lokalna samouprava u narednom periodu treba da dobija novu ulogu i odgovornost koja podrazumeva ne samo implementaciju nacionalne politike zapošljavanja, već i kreiranje lokalne politike zapošljavanja koja će uvažavati sve karakteristike i specifičnosti lokalnog okruženja.

• Unapređenje kvaliteta ljudskog kapitala

U osnovi ekonomskog rasta i razvoja inovativne i konkurentne privrede nalazi se ulaganje u ljudski kapital i kvalitet sistema obrazovanja. Odgovarajuće znanje i njegova primena, prepoznato je kao osnovni razvojni faktor koji Republika Srbija, s obzirom na ostale raspoložive faktore i resurse, mora u punoj meri da iskoristi. Razvoj privrede i društva ne može se zamisliti bez odgovarajućih ljudskih resursa, tako da razvoj i upravljanje ljudskih resursa uključuje sve procese i aktivnosti koji imaju za cilj povećanje zapošljavanja i produktivnosti rada, razvoj i edukaciju kadrova, kroz povećanje kvalifikacija i kompetencija radne snage i izradu zakonske regulative u oblasti obrazovanja i zapošljavanja.

Strategija zapošljavanja predviđa da mere i aktivnosti treba da budu usmerene na podsticanje profesionalnog razvoja radnika, kroz razvoj sistema karijernog vođenja i savetovanja, kao i na smanjivanje neusklađenosti ponude i tražnje na tržištu rada, odnosno neusklađenosti područja rada i obrazovanja. U tom smuslu potrebno je pristupiti analizi i planiranju obrazovne politike u skladu sa potrebama tržišta rada. Proces obrazovanja i učenja treba usmeriti u pravcu ishoda učenja odnosno primenljivosti stečenih kompetencija i povećanju konkurentnosti na tržištu rada.

• Razvoj karijernog vođenja i savetovanja

Strategija karijernog vođenja i savetovanja, čijim sprovođenjem treba da se uspostavi sistem karijernog vođenja i savetovanja, zajedno sa akcionim planom za njeno sprovođenje, predstavlja dokument koji treba da doprinese bržoj reformi u oblasti obrazovanja i zapošljavanja.

Sistemsko uređenje oblasti karijernog vođenja i savetovanja treba da doprinese poboljšanju stanja na tržištu rada u Republici Srbiji i kao bitan segment razvoja društva, treba svakom pojedincu da obezbedi i omogući lični razvoj u cilju donošenja sopstvenih odluka po pitanju učenja, zapošljavanja, rada, kao i planiranja i upravljanja svojom karijerom. Na taj način treba da se omogući i pomogne nezaposlenom licu u razjašnjenju neposrednih ciljeva zapošljavanja, pri traženju posla i zadržavanju zaposlenja, ali i spremnosti da pristupi osposobljavanju i sticanju dodatnih potrebnih znanja i veština, odnosno povećanju kompetencija, što bi značajno doprinelo njegovoj konkurentnosti i mobilnosti na tržištu rada, a time i zapošljavanju.

• Povećanje kompetencija nezaposlenih lica sticanjem znanja i veština kroz uspostavljanje sistema kratkih obuka

U cilju povećanja kompetencija nezaposlenih lica i konkurentnosti na tržištu rada, potrebno je sprovoditi programe dodatnog obrazovanja i obuke koji za cilj imaju obučavanje nezaposlenih lica radi sticanja dodatnih znanja i veština. To su programi osposobljavanja za samostalan rad u struci, programi obuka za potrebe tržišta i potrebe poznatog poslodavca, programi prekvalifikacije i dokvalifikacije i funkcionalnog osnovnog obrazovanja odraslih.

• Priznavanje znanja i veština stečenih neformalnim učenjem

U cilju unapređenja kvaliteta ponude radne snage, razvijanje modela priznavanja znanja i veština stečenih prethodnim učenjem (kroz neformalne oblike obrazovanja i informalnog učenja) značajno bi doprinelo povećanju kvalifikovanosti radne snage, a time i konkurentnosti na tržištu rada.

Suština priznavanja neformalnog i drugih oblika učenja je u tome da učenje relevantno za kvalifikaciju, njene komponente, ili neki drugi formalno ustanovljeni oblik, treba da bude priznato, bez obzira na to putem kojih procesa i iskustava je znanje odnosno kompetencija stečena. Priznavanje rezultata predhodnog učenja od velikog je značaja za tržište rada jer su često znanje, veštine i kompetencije prisutne kod nezaposlenih, ali nisu vidljive jer nisu zvanično priznate.

Postojanje nacionalnog okvira kvalifikacija je ključno za razvijanje priznavanja ishoda neformalnog i drugih oblika učenja. U tom smislu, neophodno je izraditi i nacionalni sistem klasifikacije zanimanja prema međunarodnim standardima i principima, s obzirom da postojeći nazivi zanimanja i stručna zvanja ne odgovaraju ni tehnološkim ni društvenim promenama.

**4. STANJE SPOLJNOG DUGA SRBIJE U PERIODU**

**POSLE 2000. GODINE**

Stanje javnog duga jedan je od pokazatelja makroekonomske stabilnosti. Od nivoa zaduženosti, odnosno visine javnog duga, zavisi stepen dinamike privrednog rasta i uspešnost razvojnih politika, pa je stoga, politika održivosti javnog duga od posebnog značaja za upravljanje javnim finansijama.[[9]](#footnote-10)40

Kao članica nekadašnje Jugoslavije, Republika Srbija se prekomerno zaduživala u inostranstvu tokom sedamdesetih godina 20. veka, a narasle kamate na te kredite tokom osamdesetih godina uslovile su dužničku krizu. Tokom dramatičnih političkih dešavanja u poslednjoj deceniji 20. veka Srbija je zamrznula odnose sa inostranim poveriocima i čitavu deceniju nije otplaćivala spoljnji dug, dok se istovremeno unutrašnji dug nagomilavao.

Krajem 2000. godine *ukupni javni dug* Srbije iznosio je 13,4 milijarde USD, od toga spoljnji dug 9,3 milijarde USD, a unutrašnji dug 4,1 milijardu USD. Učešće ukupnog javnog duga Srbije u BDP u 2000. godini je iznosilo 169,3%, od toga učešće spoljnog duga 117,6%, a učešće unutrašnjeg duga 51,7%. Po kriterijumima Svetske banke, Srbija je 2000. bila visoko zadužena zemlja, jer je učešće javnog duga u vrednosti BDP prelazilo 80%, odnosno bilo je oko 170%, a učešće javnog duga u vrednosti izvoza prelazilo je 220% - iznosilo je 528%.

Od 2001. godine dolazi do konsolidacije javnih finansija Republike Srbije, koja uključuje i konsolidaciju unutrašnjeg i spoljnog javnog duga. Ukupni javni dug Republike Srbije, nakon regulisanja dugova prema poveriocima Pariskog i Londonskog kluba, krajem septembra 2004. godine iznosio je 11,9 mlrd. USD, odnosno 55,3% BDP. To je znatno povoljnije nego krajem 2000., kada je ukupni javni dug iznosio 13,4 mlrd. USD, odnosno 169,3% BDP. Istovremeno, učešće javnog duga u vrednosti izvoza robe i usluga je smanjeno sa 528,1% u 2000. na 373,7% u avgustu 2004.[[10]](#footnote-11)41 Kasnije dolazi do daljeg smanjivanja učešća javnog duga u BDP, pa tako njegovo učešće u 2008. godini iznosi svega 29,2% BDP.

Međutim, ako posmatramo dinamiku javnog duga u poslednjih nekoliko godina, možemo primetiti da se Srbija ubrzano zadužuje. Prema podacima Ministarstva finansija na kraju 2009. godine javni dug Srbije iznosio je 9,85 milijardi evra, odnosno 32,9 odsto BDP-a. Do povećanja vrednosti javnog duga dolazi i u 2010. i 2011. godini. Javni dug Srbije u 2010. iznosio je 12,2 mlrd. eura (41,1% BDP). U 2011. godini dolazi do daljeg povećanja javnog duga Srbije. Javni dug je na kraju 2011. godine dostigao **14,47 milijardi eura, što je 45,1 odsto BDP.** Trend ubrzanog zaduživanja nastavlja se i u 2012. godini, pa već u martu ove godine javni dug prelazi granicu od 50% BDP.

Prema propisanim kriterijumima MMF-a i Svetske banke, granica gornje umerene zaduženosti ekonomije iznosi 48% BDP i 132% izvoza robe i usluga. Prema ovim kriterijumima, Srbija spada u visoko zadužene ekonomije. Osim nivoa javnog duga i njegove dinamike rasta, zabrinjavajuća je i valutna struktura duga. Valutna struktura javnog duga je nepovoljna jer je svega oko 12% duga u dinarima.

*Ukupnan spoljni dug* Srbije je u periodu 2001-2010. godine takođe rastao i to po prosečnoj stopi od 9,4%. Prema podacima Narodne banke Srbije ukupan spoljni dug Srbije je na kraju 2010. godine iznosio 23,8 milijardi evra. Na dinamičan rast ukupnog spoljnog duga, naročito od 2005. godine, uticao je porast zaduženosti privatnog sektora na finansijskom tržištu. Odnos ukupnog spoljnog duga i BDP, kao pokazatelj eksterne solventnosti zemlje, u 2010. godini iznosio je 79,6%, što ukazuje da je Srbija bila neznatno ispod nivoa visoke zaduženosti prema kriterijumima Svetske banke (80,0%). Odnos ukupnog spoljnog duga i izvoza roba i usluga, uvećanog za doznake iz inostranstva, iznosio je u 2010. godini 189,6%, što je bilo u granicama održivosti prema kriterijumu Svetske banke (do 220%).

**4.1. Potreba vođenja politike održivog javnog duga**

Kretanje javnog duga Srbije u poslednjih nekoliko godina sugeriše nam da se Srbija ubrzano zadužuje.Dakle, osim visokog nivoa javnog duga, posebno je zabrinjavajuća njegova dinamika rasta, kao i mali kapacitet vraćanja duga iz tekućeg deviznog priliva. S obzirom na prisutan tempo zaduživanja, u narednom periodu je neophodno voditi računa kako o nivou, tako i o svrsi zaduživanja, odnosno mogućnostima urednog servisiranja preuzetih obaveza.

Održivost javnog duga Srbije podrazumeva da se postepeno smanjuje teret dugova i da ojača sposobnost Srbije da servisira svoje obaveze prema inostranstvu i domaćim poveriocima. Da bi se to postiglo, ključno je da se povećaju investicije, konkurentnost, izvoz i devizni priliv i da se obuzda naglo povećanje domaće potrošnje do koga dovodi rast plata iznad produktivnosti rada i brzi rast kreditne aktivnosti.

Srbija će ući u ozbiljnu dužničku krizu ukoliko privredni rast ne postane ključna preokupacija makroekonomske politike. Stoga Srbija treba da nacionalnu strategiju razvoja realizuje putem efikasnih makroekonomskih politika i strukturnih reformi u realnom, finansijskom i javnom sektoru. Od najvećeg značaja je nastavak reformi kojima se obezbeđuje stabilnost i rast privrede i modernizacija društva.[[11]](#footnote-12)42

Politika javnog duga u našoj zemlji treba da bude usmerena u pravcu kreiranja neophodnih uslova za nesmetano servisiranje obaveza države prema stranim i domaćim poveriocima. Redovno otplaćivanje spoljnog i unutrašnjeg duga mora da postane jedan od najvažnijih ciljeva nacionalne ekonomske politike. Pri tome, servisiranje obaveza po osnovu zaduživanja ne sme da ugrozi privredni rast zemlje.

Održivost javnog duga u budućem periodu prevashodno zavisi od makroekonomske stabilnosti i dinamike privrednog rasta. Dakle, jedan od osnovnih preduslova vođenja efikasne politike javnog duga i njegove održivosti jeste uspostavljanje makroekonomske stabilnosti.

Osim makroekonomske stabilnosti, veoma važna pretpostavka održivosti javnog duga je i ostvarivanje stabilnog i dinamičnog privrednog rasta. Uredno servisiranje finansijskih obaveze prema domaćim i inostranim poveriocima i izbegavanje dužničke krize moguće je samo ako se kontinuirano ostvaruju visoke stope privrednog rasta. U tom kontekstu, veoma je važno da i kvalitet privrednog rasta bude na zavidnom nivou, a to znači da se privredni rast bazira na stalnom porastu investicija i izvoza.

Važna pretpostavka održivosti spoljnog duga Srbije jeste i smanjivanje visokog nivoa javne potrošnje i promena njene strukture u pravcu porasta kapitalnih zdataka.

Nesmetano servisiranje obaveza države prema stranim i domaćim poveriocima i vođenje efikasne politike održivog javnog duga Srbije podrazumeva i postojanje političke stabilnosti u zemlji i nastavak strukturnih reformi i efikasnih makroekonomskih politika u narednom periodu. U tom smislu, posebnu pažnju potrebno je posvetiti stalnom poboljšavanju investicionog ambijenta za domaća i strana ulaganja. Makroekonomska i politička stabilnost i kvalitetno poslovno okruženje predstavljaju neophodne uslove za tehnološku modernizaciju privrede i povećanje njene konkurentnosti i izvoznih performansi.

Imajući u vidu zabrinjavajuću dinamiku zaduživanja u poslednjih nekoliko godina, veoma je važno da zaduživanje preduzeća, banaka, a posebno države, u budućem periodu bude restriktivno. Nove kredite treba uzimati samo pod povoljnim uslovima, uz uslov da novi projekti generišu dovoljne izvozne prihode kako bi se za servisiranje spoljnog duga osigurala potrebna eksterna likvidnost.

1. 31 Bošnjak M., Globalna finansijska i ekonomska kriza i njen uticaj na privredu i finansije Srbije, Ministarstvo finansija Srbije. [↑](#footnote-ref-2)
2. 32 Podaci preuzeti iz: Strategija i politika razvoja industrije Republike Srbije od 2011. do 2020. godine. [↑](#footnote-ref-3)
3. 33 Podaci o privrednim kretanjima u 2010. godini preuzeti su iz: Izveštaj o razvoju Srbije 2010., Ministarstvo finansija Srbije, Beograd, 2011. [↑](#footnote-ref-4)
4. 34 Bošnjak M., Analiza makroekonomskih i fiskalnih kretanja u 2010. godini, Ministarstvo finansija Republike Srbije, Beograd, 2011., str. 4. [↑](#footnote-ref-5)
5. 35 Studija "Analiza makroekonomskih i fiskalnih kretanja u 2010. godini" , Ministarstvo finansija Republike Srbije, Beograd, 2011., str. 5. [↑](#footnote-ref-6)
6. 36 Bošnjak M., Globalna ekonomska i finansijska kriza i njen uticaj na privredu i finansije Srbije, Ministarstvo finansija Srbije, Beogard, 2011., str.102. [↑](#footnote-ref-7)
7. 37 Podaci o makroekonomskim kretanjima preuzeti su iz: Jesenja analiza privrednih kretanja 2011., Ministarstvo finansija Republike Srbije, Beograd, 2011. [↑](#footnote-ref-8)
8. 38 Najveći deo podataka o kretanjima na tržištu rada u privredi Srbiji u periodu 2000-2010. godina, preuzet je iz: Izveštaj o razvoju Srbije 2010., Ministarstvo Republike Srbije, Beograd, str. 31-32. [↑](#footnote-ref-9)
9. 40 Rosić I., Veselinović P., Nacionalna ekonomija, Ekonomski fakultet Kragujevac, str. 244. [↑](#footnote-ref-10)
10. 41 Bošnjak M., Javni dug Republike Srbije-stanje i perspektive, Ekonomski anali br. 164, Ekonomski fakultet Beograd, januar-mart 2005., str. 120. [↑](#footnote-ref-11)
11. 42 Isto, str. 132. [↑](#footnote-ref-12)